Herinn í Súdan rændi völdum í dag, setti af bráðabirgðastjórn landsins og lýsti yfir neyðarástandi. Sameinuðu þjóðirnar og Evrópusambandið fordæma valdaránið.
Herinn í Súdan lýsti í dag yfir neyðarástandi eftir að bráðabirgðastjórn landsins var svipt völdum. Forsætisráðherra landsins er í stofufangelsi ásamt fleiri ráðherrum.
Abdel Fattah al-Burhan hershöfðingi sem stýrði valdaráninu greindi frá því í sjónvarpsávarpi að ný starfhæf bráðabirgðastjórn yrði skipuð. Henni verður ætlað að sitja þar til þingkosningar verða í landinu. Stefnt er að því að þær fari fram í júlí 2023. Sameinuðu þjóðirnar hafa fordæmt valdaránið og krefjast þess að ráðamönnum sem voru teknir höndum verði sleppt. Evrópusambandið tekur undir þær kröfur og fer fram á að komist verði hjá ofbeldi og blóðsúthellingum. Að sögn upplýsingamálaráðuneytis Súdans var skotið á mótmælendur í höfuðborginni Khartoum þegar þeir söfnuðust saman og hlóðu götuvirki til að andæfa valdaráni hersins.
Mikil mótmæli voru í Súdan eftir að Omar a-Bashir forseti var sviptur völdum vorið 2019. Nokkrum mánuðum síðar náðist samkomulag um að leiðtogar mótmælenda og herinn skiptu með sér völdum fram að kosningum árið 2022. Abdel Fattah al-Burhan hershöfðingi gerðist leiðtogi þjóðarráðs landsins og Abdalla Hamdok var skipaður forsætisráðherra. Hann neitaði í dag að fallast á að herinn tæki völdin. Hann var þá settur af og situr nú í stofufangelsi.
Herinn í Súdan rændi völdum í dag, setti af bráðabirgðastjórn landsins og lýsti yfir neyðarástandi. Sameinuðu þjóðirnar og Evrópusambandið fordæma valdaránið.